《希仁宗贤来自泾适春霖不已三月二日稍霁遂同至南山小酌时古林黄世瑞与俱》
明代·程敏政

几日春霖出未能，溪园新霁兴堪乘。鸠憎个个鸣当屋，麦喜家家绿覆塍。

古渡唤舟烦野老，花辰开宴得良朋。青山入望多佳处，杖策何时约共登。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。